Hoe gemaak met kinders wat baklei gedurende inperking - Corona Krisissentrum
Tuis / COVID-19 / Hoe gemaak met kinders wat baklei gedurende inperking
Hoe gemaak met kinders wat baklei gedurende inperking
Covid-19 het al gesorg vir heelwat aanpassings, positief en negatief. Ons roetines is omvergewerp en ons moes almal leer om vinnig aan te pas en buigsaam te word. Dit tel nie net vir die volwassenes nie, maar ook vir kinders. Hulle maak staat op voorspelbaarheid en roetine. Inperking beteken nie net dat hulle nie saam met mamma winkels toe kan gaan nie, maar ook dat hulle nie hulle juffrou, maats, of familie kan sien nie. Dit is dus te verstane dat hulle soms gefrustreerd en bakleierig sal raak. Hoe kan ons hulle help om minder met hulle sibbe te baklei?
Wees self emosioneel stabiel. Jy en jou eggenoot kan nie heeldag met mekaar baklei en dan verwag dat julle kinders nie sal koppe stamp nie. Vir talle gesinne is die finansiële druk en ander bekommernisse wat Covid-19 teweeg gebring het, 'n reuse-stresfaktor. Kinders is sensitief en kan aanvoel dat ouers onder emosionele druk verkeer. Vind maniere om die stres te verlig en jou kinders sal sommer ook kalmer wees.
Praat met jou kinders oor hoe hulle voel. Woede is gewoonlik 'n uitvloeisel van ander onderliggende emosies. Help hulle om by die wortel van die kwaad uit te kom en vind dan oplossings vir die frustrasies.
Maak seker dat jou kinders genoeg oefening kry. Selfs al bly julle in 'n woonstel, kan hulle touspring, kussings vir mekaar gooi, of op 'n minispringmat spring. 'n Opgeblaasde oefenbal kan ook baie pret verskaf en van opgehoopte energie help ontslae raak.
Wanneer jou kinders begin krapperig raak, is dit 'n goeie tyd om 'n bordspeletjie saam met hulle te speel. Moenie heeldag huis skoonmaak of tyd op sosiale media deurbring nie. Jou kinders sal minder baklei wanneer jy daar is om hulle verskille te help uitstryk.
Moenie verskille verbied nie. Kinders mag ook hulle opinies met mekaar deel en van mening verskil. Leer hulle om mekaar se opinies te respekteer en aanvaar.
Gee jou kind sy eie ruimte waaroor hy al die sê het, of dit nou sy eie kamer, sy bed en kas of 'n bank in die woonkamer is. Niemand mag besluite neem oor sy ruimte of sy ruimte ongenooid binnedring nie. Wanneer hy in sy ruimte is, kan hy ontspan met die wete dat hy alleen gelos sal word as dit is wat hy nodig het.
Indien jou kinders altyd baklei oor wat hulle wil speel, kan julle beurte maak. Roteer die beurte en sorg dat almal saamwerk, selfs al sou hulle iets anders wou speel.
Stel 'n nuwe roetine op. Almal sal veiliger, meer vredevol, en gerus voel wanneer hulle weet wat volgende gaan gebeur.
Maak seker dat jou kinders tyd apart spandeer, anders gaan hulle moeg raak vir mekaar se geselskap.
Help jou kinders om hulleself in mekaar se skoene te plaas en hulleself voor te stel hoe hulle sibbe oor die saak voel.
Vind aktiwiteite wat hulle saam in 'n span sal plaas. Speel ouers teen kinders. Dit sal die band tussen jou kinders versterk. Jy sal ook sommer beter voel as jy 'n bietjie pret het.
Onthou dat kinders groot emosies het wat soms oorweldigend kan wees. Gee hulle gereeld drukkies en maak seker dat jy daar is om hulle te help om hierdie emosies te verstaan en beter te beheer.